khistorydata/jeongjo-sjw-relations huggingface dataset:
정조 15년
辛亥十一月二十日辰時上御熙政堂大臣備局堂上引見入侍時左議政蔡濟恭左參贊金華鎭禮曹判書鄭昌順行副司直金文淳吏曹判書李𡊠戶曹判書趙鼎鎭訓鍊都正趙心泰行副司直徐有大李邦一副修撰吳泰賢同副承旨沈晉賢假注書鄭尙愚事變假注書任㸁記注官金良倜承膺祚以次進伏訖濟恭曰近日稍寒聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰冬雪最宜於麥農而近日下雪外方則比京中尤多云爲麥農誠甚幸矣上曰次對爲之濟恭曰此忠淸監司朴宗岳狀啓也枚擧扶餘縣監韓謩牒呈以爲本縣還穀中己酉庚戌兩年當捧條各穀一千三百九十八石未及收捧而皆以已捧反作己酉縣監成鼎柱庚戌縣監李圾冒禁反作之罪竝令攸司稟處反作各穀刻期準捧不容但已而該縣以被災尤甚之邑民情遑急應納之還猶有難辦流來反逋一時竝督其勢末由待年豐準數收殺事令廟堂稟旨分付矣還穀反作旣已現發之後不可仍置扶餘當該縣監成鼎柱李圾竝令該府拿問勘處其所反逋事當卽令收捧而當此歉歲本邑適入尤甚新還之外有難竝督舊逋依狀辭待年豐收殺之意分付何如上曰依爲之出擧條濟恭曰頃因江原都事尹致性書啓高城通川兩邑價布上納時爲弊委折有所關問矣卽見該監司尹師國所報則以爲高通兩邑素非産麻之地故每每轉貿於嶺西及北關往來冗費幾至倍蓰而駄價則各邑元無會減之事但襄陽杆城蔚珍等邑騎兵價布駄價元數中除減而人情雜費則所捧後錢太半不足色吏等牌自備擔當之弊擧皆同然今若以純錢代納則駄價從以減數點退之患不期無而自無若使高通兩邑得蒙代錢之惠則襄陽杆城歙谷等三邑亦非産麻之邑其在一視之下宜無異同云矣高城通川納布民人切痼之弊旣如是可矜而都事書啓道臣狀辭皆以爲若令純錢代納則其弊自祛矣旣欲爲民除弊則設有些少妨礙於京司猶不當爲拘況以布以錢其爲需用別無異同則於軍門無損失之端在窮民爲莫大之澤者乎高通兩邑如是變通則襄陽杆城歙谷等處俱非産麻之邑則不可使有向隅之歎五邑所納麻布今年則旣已辦備云自明年爲始竝以純錢收捧上納事永爲定式以此分付該道及各衙門何如上曰依爲之出擧條濟恭曰頃因畿伯所奏朔寧死節人尹慶元贈諡當否使之問議大臣矣當壬辰倭賊充斥之際尹慶元之躬冒白刃立慬行間與沈岱姜壽男諸忠臣同功一體而沈姜皆已賜諡尹則以職贈都憲故未應諡法一祠之中或諡或不諡事係未遑今當聖懷追感立祠賜祭之日尤宜有別般表章之擧臣意則故忠臣尹慶元加贈賜諡有不可已故敢達矣上曰依爲之出擧條濟恭曰因尹慶元賜諡事臣又有可達者矣故忠臣金弘翼卽故名臣金弘郁之弟也當丙子之亂以連山縣監從觀察使鄭世規勤王之行陣于險川及其賊騎衝突張拳冒刃罵賊不屈竟至橫屍陣前而持印小童抱屍同死其忠節之凜然百世之下足令人起敬其時同死諸臣無不被節惠之典而獨未及於此人實未遑也嘗於忠良子孫入侍之時自上特問其後孫曰汝祖諡號爲何對之以姑未諡矣自是以後其後孫輩尤以爲冤在朝家表章節義之道有不可一味因循臣謂金弘翼特命加贈賜諡宜矣上曰依爲之出擧條濟恭曰日前使臣狀啓中歲幣木欠縮事誠怪駭矣臣意則決是封裹時戶曹役人輩之幻弄而似非沿路見失矣且聞外封印跡與圖署宛然云以此推之亦非閪失於外邑矣上曰印跡宛然云云卽灣尹之言乎濟恭曰灣尹私書中云云矣上曰印跡若宛然則欠縮之罪當歸戶曹戶判則云何鼎鎭曰封裹時役人輩幻弄或不無其慮而臣於書狀時見之則方物卜駄多不遵大路而行或從山峽間路差員則不爲領運或先或後只使聚齊於站上故中路奸弊種種有之白綿紙張數之自前見縮亦緣於此雖以今番白綿紙事言之中路水沈改備下送卜駄若從使行所去之路則豈至水沈之境乎濟恭曰伏見關西各鎭堡弊瘼狀啓則還穀中腐朽者已蒙恩澤特命蕩減而至於年久反逋事誠難處矣流來反逋今則似難懲捧道伯邑倅之請置停捧秩者蓋不敢言蕩減故也上曰舊還萬石亦或有蕩減則久遠反逋豈可屬之停捧年年侵徵於至殘之鎭民乎至於江界兩鎭合竝事非但遞付窠之有難遽減自前設置之鎭不可革罷且此後他鎭若有民戶之凋殘則豈可次次革罷乎蠲其雜役另加撫恤凡係奠接之道着意爲之則民戶自當增加更使江倅商確好道理可也鼎鎭曰頃有海伯越俸之命以幾等越俸乎上曰越俸三等可也上曰刑判進前尙集進伏上曰崔必恭有悔悟之意乎尙集曰日前草記批旨寔出於大聖人無棄人之德意臣謹將聖敎詳細曉諭則言語氣色不無感服底意聞參判昨日赴衙又爲開誨則還爲如前云可謂迷惑之甚而聞渠身世窮獨無所顧戀故亦似無樂生之心而然矣上曰今番處分意有在焉眞贓之不可容貸者以法繩之而其餘皆欲牖迷遷善旣化許多之囚而獨於此囚以刑政專治未歸正而使之徑斃則前功豈不可惜乎卿須體此意善爲誨諭使之覺悟可也尙集曰聖敎如是勤摯臣敢不仰體乎上曰舟橋堂上進前文淳進伏上曰舟橋之役何間當訖乎文淳曰念後似當完役矣上曰今番旣非新設工役似歇而物力無分定於經費衙門者乎文淳曰無一分定而只鐵索十餘把造來於軍門矣上曰予意於舟橋役事雖微細之物不欲貽弊於他司鐵索所入雖些少不必取用於軍門左相量宜以穀物劃給可也邦一曰正鐵本是軍門遺儲而自前取用於國役矣上敎文淳曰此後舟橋之役務從省費而如非筵稟無或分定可也上曰諸將臣進前心泰邦一有大等進伏上曰以宣傳官射會事使卿等收議而昨見卿等收議則意見參差無甚適當此蓋勸奬之事亦取其優等或加資或陞六則便是國試不可無定制卿等商確歸一以奏可也命退諸臣以次退出
정조 15년
都承旨徐邁修坐左承旨李集斗坐直右承旨李敏采坐直左副承旨李鼎揆坐右副承旨沈煥之坐同副承旨沈晉賢坐注書李海淸仕直一員未差假注書鄭尙愚仕事變假注書任㸁仕
정조 15년
李集斗啓曰來二十五日朝參日次矣敢稟傳曰停
정조 15년
沈煥之啓曰大司憲洪檢執義朴宗來持平李尙友未肅拜掌令洪彦爕李日運持平高宅謙俱在外監察茶時之意敢啓傳曰知道
정조 15년
傳于徐邁修曰都承旨同副承旨入侍
정조 15년
傳于李集斗曰明日出宮門路以協陽門爲之
정조 15년
兵曹以申大謙爲御營中軍
정조 15년
以平安兵使李漢豐狀啓彌串鎭充軍罪人梅潤文放送一款令該曹稟處事傳于沈煥之曰放送事回諭
정조 15년
以李圾囚單子傳于沈煥之曰日寒如此此囚不問可知爲犯科令該府今日內考律功議區別勘放後草記
정조 15년
李集斗以備邊司言啓曰四軍門舟橋所入鐵索物力自廟堂劃給事命下矣鐵索之役斷手已有日而聖意不欲以舟橋之事貽弊軍門特命還報其在對揚之道不可不從優區劃以嶺南穀多邑作錢條中大米一千二百石四軍門各給三百石則較諸所入物力不止爲相當必將優優有餘地至若船艙改築時所入二百兩錢亦以作錢采條七十石劃給之意分付四軍門及該道道臣何如傳曰允
정조 15년
李鼎揆以備邊司言啓曰外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司徵債亦爲一體防塞之意分付法司何如傳曰允
정조 15년
李鼎揆以備邊司言啓曰因慶尙左水使崔東岳狀啓樓船六隻改以龜船事有草記稟處之命下樓船龜船之疾鈍懸殊狀中所陳旣詳且悉而本營之當初設始樓爲十隻龜爲五隻亦必有所以然矣樓船四隻外餘外六隻換作龜船似涉過多待限改造之時樓船十隻內三隻改爲龜船則樓龜數爻似爲適中諸將之意亦皆如此以此分付何如傳曰允
정조 15년
李敏采以兵曹言啓曰今十一月二十六日大駕詣永禧殿二十七日冬至祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍六哨馬軍二哨爲先後廂禁軍二番隨駕御營廳留陣可也
정조 15년
李敏采以兵曹言啓曰卽接景福宮衛將尹在咸牒報則去夜閑雜人五名自神武門近處踰越入來落葉偸去之際一名爲守直軍所捉四名逃走故卽通當部一名今又執捉而三名仍爲逃躱云無賴輩之恣意越城偸竊之狀萬萬驚駭逃躱三名令攸司捉得竝與先捉二名照法重繩何如傳曰寒如折綿綿貴如金之時以此被捉不可以越墻之當律論卿其參酌懲罪放送可也
정조 15년
李敏采以御營廳言啓曰今十一月二十二日景慕宮展拜時依兵曹節目銅龍門集春營入直軍各五十名除出大將臣李邦一率領弘化門外分左右排立東營入直軍三十名除出入直把摠申協率領宮大門外把守而竝待標信出用解嚴後各還本處入直之意敢啓傳曰知道
정조 15년
李敏采以義禁府言啓曰扶餘前縣監成鼎柱李圾等拿問勘處事傳旨啓下矣李圾今方待命卽爲拿囚而成鼎柱下去京畿坡州地云發遣府羅將拿來何如傳曰待其待命拿囚後依李圾例擧行後草記可也
정조 15년
李敏采以義禁府言啓曰時囚罪人李圾考律功議區別勘放後草記事命下矣李圾傳旨內還穀中己酉庚戌兩年當捧條各穀一千三百九十八石未及收捧而皆以已捧反作冒禁反作之罪旣已現發之後不可仍置拿問勘處罪取考律文則大典通編倉庫條有曰反作守令徒三年定配又五年禁錮推斷條有曰犯私罪杖一百以上之罪告身盡行追奪徒流以下之罪喪前所犯喪後發覺者從勘斷時收贖矣李圾告身盡行追奪又五年禁錮徒三年定配以喪前所犯收贖而其五代祖珝扈聖功臣信城君五寸親云功議各減一等徒二年定配收贖告身盡行追奪又五年禁錮放送何如傳曰允
정조 15년
禁府啓目前左副承旨申耆原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓傳曰依允又啓目粘連向前申史源亦異端邪學邦禁截嚴而身爲守土之官不能禁戢致有權尹兩賊綱常之變究厥罪狀萬萬痛駭以此照律何如判付啓傳曰依允
정조 15년
禁府照目前珍山郡守申史源矣異端邪學邦禁截嚴而身爲守土之官不能禁戢致有權尹兩賊綱常之變究厥罪狀萬萬痛駭以此照律罪杖一百收贖告身盡行追奪私罪奉敎初何心而嚴戢於禮山云爾再何故而釀成於珍山是隱喩人家祠中櫝內之事若彼其詳知則法有已行未行之別又何以不卽禁斷於未行之前使倫之變作於渠邑乎究厥擧措似剛明似昏暗恰似紫陽書中半生半死然者一言而蔽之曰厥罪惟均如許守宰豈可以尋常告身追奪之律擬方之乎不審議讞是在越坐諸堂從重推考不識名例是在律官令該曹決杖一百罪人申史源卽其正刑兩賊作罪地方定配仍令該曹限該邑復舊陞號間加施禁錮之典以勵他守宰當官不職納羞獻恥於朝廷者之戒爲良如敎又照目承政院前左副承旨申耆矣門鑰事體何等至重則旣放旋收暫收又還放者事未前聞拿問處之罪杖八十收贖奪告身三等私罪奉敎不當呼而徑呼放鑰其罪已不輕則焉敢旣呼旋收甘犯罪上添罪乎削職放送爲良如敎
정조 15년
辛亥十一月二十一日未時上御重熙堂都承旨同副承旨入侍時都承旨徐邁修同副承旨沈晉賢記事官李海淸記注官金良倜承膺祚以次進伏訖上命書傳敎曰永禧殿祭享用俗名日而正朝與眞殿親祭相値寒食亦與春仲朔本殿酌獻禮或多相値時此所以近年多以冬至祭親行者也今二十七日永禧殿冬至祭當親行以此分付該曹又命書傳敎曰明日當由逌瞻門展拜該房知悉命退承史以次退出
정조 15년
辛亥十一月二十一日申時上御重熙堂左承旨入侍時左承旨李集斗記事官李海淸記注官金良倜承膺祚以次進伏訖上命書傳敎曰先朝甲子特頒式令若曰此後章奏及凡文書言天處間字書之仍以肅廟朝故事如此爲敎近來此規廢却是豈先朝定制之盛意乎肅廟朝先朝兩朝下敎不但如此國初故事亦然觀於碑石印文可知矣此後申復舊典大小奏語及日用文簿場中試劣公私印寫書冊凡言天處無敢連書事令政院謄頒朝紙仍令廟堂知委京外衙門宣布坊曲命退承史以次退出
정조 15년
都承旨徐邁修坐左承旨李集斗坐右承旨李敏采坐左副承旨李鼎揆坐右副承旨沈煥之坐直同副承旨沈晉賢坐直注書李海淸仕一員未差假注書鄭尙愚仕直事變假注書任㸁仕
정조 15년
傳于李敏采曰侍衛軍兵毛具
정조 15년
持平李尙友啓曰請爲奴罪人金壽賢河翼龍亟令王府設鞫得情快正王法答曰不允
정조 15년
辛亥十一月二十二日辰時上詣景慕宮展拜入侍時都承旨徐邁修左承旨李集斗右承旨李敏采左副承旨李鼎揆右副承旨沈煥之同副承旨沈晉賢記事官李海淸假注書鄭尙愚記注官金良倜承膺祚檢校直提學朴祐源檢校直閣李晩秀以次隨駕上具翼善冠衮龍袍乘輿出協陽門由建陽門弘化門逌瞻門入齋殿少頃由東挾門詣神門外版位行再拜禮訖仍詣廟內奉審訖還詣齋殿命本宮提調入侍海淸承命出與本宮提調鄭昌順偕入進伏昌順曰臣頃爲南城巡審之行周覽城堞役處則體城及女堞改築爲四百餘堞城門暗門爲十八處殿宇修補倉舍改建合爲一百二十餘間工役頗浩監董雖勤此在渠輩亦是職分內事則初不敢爲請賞計其中不可不酬勞者欲以空名帖塡給其外木布賞給之類亦自本營措備施賞而都廳將校朴守觀李彦植兩人終始監董最著勤勞至於空名帖塡名亦皆不願今若全然無賞日後恐難激勸守觀則前以植木勞已蒙賞資彦植則似當加資而事係軍情敢此仰達矣上曰朴守觀邊將除授李彦植加資可也出擧條仍命退後命入外辦通禮跪啓請外辦上出齋殿乘輿上曰宮司一人不爲祗迎何故乎敏采曰奉事徐謙淳有實病不得入來云矣命書駕前下敎曰本宮奉事徐謙淳他司相換仍進輿出逌瞻門由弘化門建陽門協陽門還內諸臣以次退出
정조 15년
都承旨徐邁修坐左承旨李集斗坐直右承旨李敏采坐左副承旨李鼎揆坐右副承旨沈煥之坐同副承旨沈晉賢坐直注書李海淸仕直一員未差假注書鄭尙愚仕事變假注書任㸁仕
정조 15년
李集斗啓曰明日經筵取稟傳曰停
정조 15년
李集斗啓曰今二十七日永禧殿冬至祭親祭祭文當爲製進藝文提學吳載純待明朝牌招何如傳曰允
정조 15년
傳于沈晉賢曰都承旨同副承旨入侍
정조 15년
傳于徐邁修曰吏房承旨入侍
정조 15년
以忠淸監司朴宗岳狀啓洪州鎭逃失賊漢等譏捕愆限前營將洪龍運更爲決棍事傳于李敏采曰如是而豈有止泊之時乎時任營將遞付京職以前營將姑令仍察使之限內捉納又復愆限拿致嚴棍事回諭
정조 15년
徐邁修以吏曹言啓曰贈諡忠烈公祥原君世寧延諡今月二十四日定行於京畿交河地云矣敢啓傳曰知道
정조 15년
李鼎揆以義禁府言啓曰時囚罪人申史源照律啓目判付內卽其正刑兩賊作罪地方定配仍令該曹限該邑復舊陞號間加施禁錮之典事命下矣申史源卽其正刑兩賊作罪地方全羅道珍山縣定配而以判付內辭意具罪目依例發遣府羅將押送配所加施禁錮之典事分付該曹之意敢啓傳曰知道
정조 15년
沈晉賢以義禁府言啓曰扶餘前縣監成鼎柱拿來草記批旨內待其待命拿囚後依李圾例擧行事命下矣成鼎柱今方待命纔已拿囚而傳旨內還穀中己酉庚戌兩年當捧條各穀一千三百九十八石未及收捧皆以已捧反作冒禁反作之罪旣已現發之後不可仍置拿問勘處罪取考律文則大典通編倉庫條有曰反作守令徒三年定配又五年禁錮推斷條有曰犯私罪杖一百以上之罪告身盡行追奪矣成鼎柱告身盡行追奪又五年禁錮徒三年定配而其五代祖櫟寧國原從功臣慶安君異姓四寸親云功議各減一等告身盡行追奪又五年禁錮忠淸道公州牧敬天驛徒二年定配而以傳旨內辭意具罪目依例發遣府羅將押送配所何如傳曰允
정조 15년
沈晉賢以刑曹言啓曰卽者忠淸道永同縣居出身鄭道凝來告內以爲渠於庚戌九月上京時在同生弟道弘家三寸姪儀赫麟爀等崇信邪學敎以實義二冊自證四冊而無識故眞書不能通曉諺書袖珍抄一卷略略解見又聽儀赫及四寸妹子崔必恭歡諭之言愚迷所致只信其言借得眞諺八冊袖歸永同或逢鄕曲解文字之人使覽之則皆言平生所不見之書云故只就諺書日課抄二十行朝夕誦讀矣十一月以後自監營本官嚴禁邪學且聞珍山凶賊消息今月十二日搜出所藏八冊一時燒火矣今月十六日夜同生弟道弘三寸姪重赫儀赫等忽然來到問邪學八冊所在告以火燒緣由又聞重赫之言則所謂邪學敎主實同豚犬禽獸耶蘇無異冒頓夷狄如此無據無狀之邪學今始覺得燒火之時已爲斷念如或更爲萌心則與豚犬禽獸同歸而當初誤入邪學之罪萬死無措遲晩納招云矣道凝卽鄭儀赫之叔而年已六十九歲且無知識觀其供辭實出眞情邪學冊子業已盡爲燒火云仍爲曉諭放送之意敢啓傳曰知道
정조 15년
辛亥十一月二十三日辰時上御誠正閣都承旨同副承旨入侍都承旨徐邁修同副承旨沈晉賢記事官李海淸記注官金良倜承膺祚以次進伏訖上曰右副承旨禮房承旨入侍出榻敎賤臣承命出傳右副承旨沈煥之左承旨李集斗以次進伏上敎集斗曰冬至祭報府何至今不爲修納云耶集斗曰卿宰堂上堂下多有坐罷之人員無以排比云矣上曰遠陵則明日可以受香而祭報府之尙不修納是豈成說乎仍命書傳敎曰冬至享日不遠亦有明日受香處祭報府尙不修納該曹當該堂上從重推考卿宰侍從堂上堂下差祭苟簡云不敍以下罪名竝敍用命退承史以次退出
정조 15년
辛亥十一月二十三日未時上御重熙堂吏房承旨入侍時都承旨徐邁修假注書鄭尙愚記注官金良倜承膺祚以次進伏訖上命讀公事書判付訖上曰祭報府修整與否知入可也賤臣承命出回奏曰姑未修整云矣上曰承旨出去催促可也仍命退承史以次退出
정조 15년
行都承旨趙尙鎭坐行左承旨李洪載坐右承旨李敏采坐直左副承旨安廷玹坐右副承旨未差同副承旨未差注書李海淸差祭一員未差假注書鄭尙愚仕直事變假注書任㸁仕
정조 15년
藥房提調李𡊠副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
李敏采啓曰明日冬至望闕禮習儀再明日永禧殿親祭齋戒三明日動駕相値視事頉稟之意敢啓傳曰知道
정조 15년
以香室永禧殿冬至親祭受押單子傳于李敏采曰親押
정조 15년
趙尙鎭啓曰右副承旨沈煥之今日不爲仕進卽爲牌招何如傳曰許遞前望單子入之
정조 15년
李敏采啓曰新除授右承旨李晩秀卽爲牌招察任何如傳曰允
정조 15년
傳于李敏采曰同副承旨入侍
정조 15년
傳于李敏采曰差祭都承旨左承旨右承旨同副承旨竝許遞前望單子入之近聞嶺土海西獨不染於邪學百世之下猶賴先正遺風曠感倍切伊人未見宜求典刑於其後承承旨李鼎揆從二品待窠擬入邊地僉使李恒林瓜近水使改差今日政擬入先正文純公子孫奉祀人問名亦令今日政初仕作窠調用
정조 15년
承旨前望單子入之趙尙鎭李洪載金載翼落點
정조 15년
傳于李敏采曰親享事體至重六曹堂上不可不備員陪享差祭人員竝許遞今日政差出待下批牌招察任
정조 15년
李敏采啓曰新除授承旨金載翼以前任報恩縣監方在解由未出中何以爲之敢稟傳曰勿施前望單子入之承旨前望單子入之安廷玹落點
정조 15년
傳于李敏采曰差祭兵曹堂上許遞
정조 15년
傳于李敏采曰差祭往還間禁衛大將都提調摠察左邊捕盜大將他邊大將兼察仍佩往來及聽傳敎依近例爲之
정조 15년
以都摠府寶劍望筒傳于李敏采曰差祭及老病時帶詞訟軍門人竝許遞前望單子入之待下批牌招察任
정조 15년
都摠管前望單子入之都摠管申思運安昌君燝金箕性副摠管閔百奮金夢華李得濟元厚鎭落點
정조 15년
李敏采以都摠府言啓曰今此永禧殿冬至祭親行時寶劍侍衛不可不備員而都摠管金箕性差顯隆園冬至祭申思運副摠管閔百奮金夢華元厚鎭俱以在外侍衛將不得備員合有變通之道令政院稟旨變通仍令該曹口傳差出以爲備員侍衛之地何如傳曰允二品每云苟簡猶不知若此今日始詳知獻官亦以將臣通融差遣則豈有摠管可擬之人乎差祭外竝許遞前望單子入之亞三銓最久人承旨中加資最久人添書以入可也
정조 15년
都摠管前望具庠閔鍾顯添書入之具庠落點副摠管前望徐龍輔李集斗宋鍈李東顯李鎭復李義弼金履禧添書入之徐龍輔李集斗宋鍈落點
정조 15년
傳于趙尙鎭曰新除摠管中罷散人敍用
정조 15년
傳于李敏采曰開城留守待開門擬薦仍令交龜後肅命
정조 15년
以兵曹侍衛節目傳于李敏采曰日寒如此亦有前例隨駕軍兵等應着甲冑者竝除之斥堠伏兵扈衛軍官有廳軍官等亦爲除之
정조 15년
以李德鉉趙台榮爲假注書
정조 15년
李洪載啓曰差祭承旨竝許遞事命下矣左副承旨李敏采右副承旨李鼎揆竝卽牌招入直何如傳曰允
정조 15년
李敏采啓曰明日傳香禮房承旨當爲齊宿左承旨李洪載所當牌招而拘於廳規不得請牌何以爲之敢稟傳曰牌招
정조 15년
有政吏批判書李𡊠參判李在學進參議曺允大在外未肅拜行都承旨趙尙鎭進以李致中爲工曹判書鄭昌順爲知經筵安重默爲濟原察訪洪檍爲分內局提調安經心爲兵曹正郞李鼎揆爲兵曹參判李志淳爲禧陵參奉兵批判書吳載純進參判李亨元參議李夔參知尹長烈病右承旨李敏采進以南有寬李良玉爲五衛將尹範會爲都摠都事僉知李台一羅潤祿單付副司直徐浩修洪檍趙尙鎭李祖承徐龍輔尹㬦李百亨徐郁修竝單付洪州營將洪龍運仍察事承傳副司正柳肅之單付
정조 15년
傳于李敏采曰下敎之下極爲駭然吏判越俸一等參政政官推考
정조 15년
趙尙鎭以吏曹言啓曰今此各陵冬至祭獻官中時無職名人員令該曹口傳付軍職何如傳曰允
정조 15년
趙尙鎭以吏曹言啓曰珍山縣監宋煥箕催促下送事命下矣問于邸吏則姑未上來云故該道道臣催促上來事更爲發關之意敢啓傳曰此時守令不可一刻曠官拔例差送之後如是逡巡揆以事理極涉未安百里之任不過是往役則尤豈可乃爾乎更自本曹嚴飭斯速上來赴任可也
정조 15년
李敏采以舟橋司言啓曰舟橋排設今日畢役之意敢啓傳曰知道
정조 15년
辛亥十一月二十四日辰時上御重熙堂同副承旨入侍時同副承旨沈晉賢記事官李海淸記注官金良倜承膺祚以次進伏訖上命書傳敎曰政官牌招開政仍命讀公事書判付訖命退承史以次退出
정조 15년
行都承旨趙尙鎭齋宿左承旨李晩秀齋宿右承旨李敏采齋直左副承旨尹行元齋宿右副承旨安廷玹齋直同副承旨李義鳳齋宿注書李海淸差祭一員未差假注書李德鉉齋宿趙台榮齋直事變假注書任㸁仕
정조 15년
李敏采啓曰備邊司郞廳來言今日賓廳日次而議政府冬至望闕禮習儀相値不得來會云矣敢啓傳曰知道
정조 15년
李敏采啓曰臣以冬至望闕禮習儀進去下直之意敢啓傳曰知道
정조 15년
李敏采啓曰明日大駕詣永禧殿入齋室後王大妃殿惠慶宮問安何承旨進去乎敢稟傳曰同副承旨進去
정조 15년
李敏采啓曰副修撰吳泰賢朴奎淳以入直纔已差祭出去玉堂上下番俱空事甚未安除在外未肅拜人員竝卽牌招以爲推移入直之地何如傳曰允
정조 15년
傳于李敏采曰左承旨左副承旨入侍
정조 15년
李敏采啓曰明日擧動時寶劍侍衛不可不備員新除授副摠管徐龍輔李集斗宋鍈竝卽牌招察任何如傳曰允
정조 15년
備邊司以鄭存中爲開城留守
정조 15년
傳于李敏采曰開城留守當日辭朝
정조 15년
以江原監司尹師國狀啓高城郡守鄭國仁洪川縣監李始源爲先罷黜其罪狀令攸司稟處事傳于李敏采曰莫重御藥蔘品之因差員守令推諉愆期有此狀聞者卿事何其巽軟乎守令所犯之如許姑捨是卿所差送者亦不過是郵官卿亦難免不察大抵民弊自民弊國體自國體事關國體處民弊亦有不暇顧者此所以微物之供御若不察則封進官之譴罷或至十餘人二十餘倅之時近來此等事太闊略故有此犯科當該差員不可罷拿而止高城郡守鄭國仁卽其地方定配至於洪川縣監李始源亦不可無加等勘罪加施削職之典卿則推考事回諭此時民事豈可一刻曠官兩邑守令之代令該曹口傳差出當日辭朝依狀請給馬下送
정조 15년
吏曹口傳政事以金復根爲高城郡守申韺爲洪川縣監
정조 15년
承旨前望單子入之李勉兢李翼晉落點
정조 15년
傳于尹行元曰刑曹參議前望單子入之
정조 15년
刑曹參議前望單子入之李義弼落點
정조 15년
副摠管前望單子入之李鼎揆落點
정조 15년
傳于尹行元曰政官牌招開政
정조 15년
李敏采啓曰今日齋宿承旨當爲備員淸齋而同副承旨李翼晉牌不進左副承旨李勉兢在外合有變通之道何以爲之敢稟傳曰竝許遞今日政差出
정조 15년
李敏采啓曰今日政新除授承旨待下批竝卽牌招以爲淸齋之地何如傳曰允
정조 15년
李敏采啓曰明日動駕時侍臣當爲備員今日政新除授兩司諸臺待下批竝卽牌招以爲淸齋之地何如傳曰允
정조 15년
傳于李敏采曰副摠管宋鍈差祭許遞今日政差出
정조 15년
趙尙鎭啓曰校理李羽晉宋民載副校理申馥修撰尹光普申獻朝牌不進罷職傳旨今方捧入而玉堂上下番俱空事甚未安未差之代今日政差出待下批仍卽牌招入直何如傳曰允
정조 15년
傳于李敏采曰明日動駕侍臣不可不備員在外及未肅拜三司竝許遞今日政差出
정조 15년
李敏采以司僕寺一二提調意啓曰明日動駕時本寺正例爲進輿差備而正鄭東觀差祭出去矣今姑改差其代令該曹口傳差出使之差備之地何如傳曰允
정조 15년
吏曹口傳政事以閔昌爀爲司僕寺正
정조 15년
有政吏批判書李𡊠參判李在學進參議曺允大在外未肅拜行都承旨趙尙鎭進開城留守單鄭存中以尹行元李晩秀李義鳳爲承旨洪檍爲漢城判尹沈煥之爲禮曹參議
정조 15년
兵批判書吳載純進參判李洪載入直參議李夔參知尹長烈病右承旨李敏采進以李祖承邊得讓爲副摠管副司直單李晩秀
정조 15년
趙尙鎭啓曰新除授開城留守鄭存中有當日辭朝之命而如是逡巡不卽承膺事體所在誠極未安所當重勘而本院請推之外無他可施之罰何以爲之敢稟傳曰守臣無異藩臣交龜有關紀律則當日午前辭朝有命而言送於政院之說已極䙝慢又有此政院啓辭事體所在萬萬駭然當該留守鄭存中爲先罷職其代更卽擬薦使之申刻前交龜
정조 15년
備邊司薦望以李時秀爲開城留守
정조 15년
以開城留守望筒傳于李敏采曰崔必恭遷善之前無得除遷雖有下敎近聞必恭優於革面特以姑不革心尙在曹中而其實則已出場且廟薦異於銓擬故點下於首望新除授開城留守李時秀卽令入來辭朝後交龜
정조 15년
吏批再政開城留守單李時秀以李身晦爲執義李秉喆爲司諫權儐任長源爲掌令尹九宗爲持平金熙采爲獻納尹悌東爲正言閔昌爀爲校理宋民載爲副校理李貞運爲修撰朴長卨爲戶曹參議閔師宣柳爲吏曹正郞姜文會爲吏曹佐郞
정조 15년
傳于李敏采曰司僕正之代兵曹郞廳中令該曹口傳擬入吏批三政以李集斗爲刑曹參判李冕膺爲司僕正朴崙壽爲兵曹佐郞
정조 15년
以主梗官單子傳于李敏采曰主梗官每不擇差自今嚴飭此單勿施
정조 15년
傳于尹行元曰明日出宮門路以協陽門爲之
정조 15년
以平安監司洪良浩狀啓停退代持分等排比別諭有旨祗受事傳于趙尙鎭曰所憧憧於夙夜者卽本道民事也年來邑吏無一介自好廉財之稱而大贓小貪無邑不然生民之嗷嗷不啻若倒懸於塗炭之中每一念及豈遑寧處加之京外利竇在於賣穀於是乎民食不敷又或多積處厲莫甚如是而民之親官長烏得不如視仇敵乎此所以屢下較戶量穀之命先從民食而除此多彼寡之弊兼欲另行懲貪之典而穀簿一事道伯有何慳吝之端今年亦不銳意釐正竝與去太去甚之政而其效尙無入聞且以墨倅言之吳大益趙鎭明踵相接出爲道伯者一味闔眼而閉口如是而朝命將何所施乎今此祗受狀啓中所謂惕念擧行云云安知非依舊不欲惕念之前例判說話乎貪汚守令之令後更犯者若不懸首於大同門豈有一分知戢之理乎然道伯若不以實報聞則亦何以用其當律乎本道一番再闢然後民邑可以支保卿欲束帶反面於香案則另察道內之大贓小貪勿以小而闊略毋以大而趑趄除非約己厭貨之人雖擧一道一竝論勘切勿顧惜而穀簿則先從京發賣毋敢與小民征利然後次及於鐵山等諸邑飢民之救活可也不如是之前雖以似此祗受狀啓逐日登聞決無循例啓下之事原狀啓還下送待依此回諭一一對揚姑以擧行實蹟狀聞事自政院成送有旨于平安監司
정조 15년
以忠淸監司朴宗岳狀啓常賑耗營賑耗限十年特許劃給事令廟堂稟旨分付事傳于李義鳳曰旣與還劃條異焉於京於鄕別無所損依狀請施行事回諭
정조 15년
趙尙鎭以吏曹言啓曰今此各陵殿宮園廟冬至祭獻官大祝諸執事中時無職名人員令該曹口傳付軍職何如傳曰允
정조 15년
兵曹口傳政事副司直單李亨元李集斗沈晉賢徐邁修沈煥之
정조 15년
李義鳳以吏曹言啓曰糴政方張冬至陪箋差使員皆令當日內除朝辭下送後草記事命下矣順川郡守尹頤東平海郡守吳徹常眞寶縣監金獻祚懷仁縣監卞緯鎭陽智縣監李述源洪原縣監丁志元任實縣監李潤瑞金郊察訪洪夏俊竝當日下去之意敢啓傳曰知道
정조 15년
李敏采以兵曹言啓曰來十二月壬子正月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 15년
李敏采以兵批言啓曰古城前僉使遞付京職事命下矣時無相當窠依例付軍職之意敢啓傳曰知道
정조 15년
李敏采以兵曹言啓曰明日擧動時守宮及各差備當爲備員而佐郞一員有闕之代令該曹以在京無故人口傳差出以爲進參之地何如傳曰允
정조 15년
李敏采以都摠府言啓曰新除授副摠管李鼎揆時無職名令該曹口傳付軍職以爲肅謝之地何如傳曰允
정조 15년
兵曹口傳政事副司直單李鼎揆
정조 15년
李敏采以備邊司言啓曰御營大將李邦一明日動駕時當以留陣大將領率軍兵進去陣上而今以雲劍蒙點侍衛矣留陣無領率大將以本營中軍申大謙使之權察擧行何如傳曰允
정조 15년
李敏采以舟橋司言啓曰本司凡節旣有昨年已例又有成置節目則只當按行惟謹不敢擅自移易也明矣都廳朴基豐自處以曾經是役自稱以慣熟凡事縱恣無忌少不難愼雖以鐵索一事論之昨年之所不爲者忽地創出卜定於各軍門其數夥然貽弊多端已萬萬駭痛而外此許多擧行專立渠見欺瞞爲事愚濫之習不一而足此等之人決不可因仍置之於都廳之任該都廳朴基豐爲先汰去其罪狀令該府拿問從重嚴繩臣待罪提擧矇未覺察致有此一任放肆之境誠不勝惶恐俟勘之意敢啓傳曰苟欲有如是草記之心則次對日提問也卿敢笑語相雜初則漫漶末因諸武將首實之後僅爲苟同曰以有是而今於過次對已屢日工役已告成之後忽地投呈草記於更鼓已深之後者抑何意思乎舟橋凡事皆欲除弊不煩經費之苦心非獨本司所屬之皆知卽廷臣之所領會則雖微事定式外豈敢不稟擅爲乎向筵給代各軍門之擧在卿爲何等悚懼之端而又焉敢佯若不知乎若以今日筵敎爲覺夢而欲爲此草記則本司旣有都提擧當以此意言于都相使之請罪亦或一道而自請己罪放恣甚矣況朴基豐之於卿旣有親嫌拘於顔私事事顧藉馴致至此今忽臚列罪狀有若卿則全昧本事基豐獨自犯科者然亦豈誠實底道理乎卿之近日擧措不特舟橋事爲然當銓也掌賦也無不搖搖若風中之旌太不識堪任之方者已久矣前此負乘之戒飭徒歸空言本司擧行雖不過一號令間除弊者而所可悶者惠局重任又若前令尹之毁劃當觀勢差遣御史另査惠局各廳而如卿者決不可仍置由前由後卿之罪卿當知之非不欲嚴賜處分而朝家何可替行舟橋司宣惠廳都提擧之公事乎此草記勿施更令都提擧明日草記勘罪至於基豐如渠微弁何足誅也事過後當處分矣惠廳事可悶前堂之犯罪未久新堂之僨事倍甚一向留窠殊涉非此莫可之嫌揆以國體苟且甚矣刑曹判書金尙集特差其代使之勿效近來謬習隨事誠心奉公事申飭可也
정조 15년
安廷玹以義禁府言啓曰高城前郡守鄭國仁卽其地方定配事承傳啓下矣鄭國仁時在任所云以承傳內辭意具罪目依例發遣府羅將卽其地高城郡定配之意敢啓傳曰令該道擧行可也
정조 15년
安廷玹以刑曹言啓曰依下敎假引儀張思恭捉來崔必恭所囚處一體保囚之意敢啓傳曰降定曹吏可也
정조 15년
敎開城留守李時秀書王若曰松京畀管轄之任責丕居留楓宸揀保釐之才望叶剡擧與我共理捨卿伊誰惟卿珪璋令譽瑚璉美器服家庭之嘉訓忠孝相傳襲館閣之世聲文華益著內以榮塗之歷踐而眷注冞篤外則藩臬之連試而才猷具彰眷彼勝國遺都卽我配京大鎭潮通沁府緩急咽喉之形壤接海藩表裏唇齒之勢人物貨寶之攸萃殆同漢三輔繁華甲兵錢穀之最殷實是宋二京制度任專管鑰軍容倣兩局之規勢壯金湯地利控三路之阨玆授卿以開城府留守兼管理使卿其祗服寵章毋替隆寄美哉山河寶克殫保障晉陽蔚乎文寶材期致作楨周室管理衆務益思威重之自持懷綏小民貴在寬猛之咸適自餘裁稟用有典常於戲暫離近班想切戀禁闥之悃便養閑局佇見遵民俗之效故玆敎示想宜知悉右副承旨安廷玹製進
정조 15년
辛亥十一月二十五日辰時上御重熙堂左承旨入侍時行左承旨李洪載假注書趙台榮記注官金良倜承膺祚以次進伏記上命書傳敎曰副摠管具世勣許遞前望單子入之上曰兵曹參判前望單子入之待下批牌招察任出榻敎上曰都承旨入侍出榻敎賤臣承命出傳行都承旨趙尙鎭進伏命書傳敎曰近來國綱此輩壞之有何獲罪自劃之端深夜點下侵曉出牌則乃敢偃然違拒究厥所爲萬萬駭痛副摠管徐龍輔新除陞品職名還收降補古城僉使渠以何面目重入脩門拜辭前陛乎仍令除朝辭騎撥赴任計其日字若過限內令帥臣直於卽其地方定配後狀聞時任僉使遞付京職以爲無禮無嚴者之戒命退承史以次進出
정조 15년
辛亥十一月二十五日未時上御重熙堂右承旨入侍時右承旨李敏采假注書趙台榮記注官金良倜承膺祚以次進伏訖上曰差祭吏曹郞廳改差出榻敎命書傳敎曰糴政方張冬至陪箋差使員皆令當日內除朝辭下送後草記又命書榻敎曰抄啓文臣中時帶兵郞人本職改差命退承史以次退出
정조 15년
行都承旨趙尙鎭隨駕宿左承旨李晩秀隨駕宿右承旨李敏采隨駕宿左副承旨尹行元隨駕直右副承旨安廷玹隨駕宿同副承旨李義鳳隨駕直注書李海淸差祭一員未差假注書李德鉉隨駕宿趙台榮隨駕直事變假注書任㸁守宮
정조 15년
大駕詣永禧殿入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道
정조 15년
王大妃殿惠慶宮朝夕遣承旨問安答曰知道親祭罷後內閣政院玉堂藥房朝廷二品以上六曹堂上兩司長官口傳問安答曰知道
정조 15년
傳于李晩秀曰今日出宮二嚴後先行親押次傳廟宮陵園香祝親押處所以仁政殿月臺爲之該房知悉
정조 15년
李晩秀啓曰司僕寺內乘來言捲簾毛帳取稟傳曰毛帳爲之捲三面
정조 15년
李敏采啓曰明日冬至望闕禮依例爲之之意敢啓傳曰知道
정조 15년
傳于李晩秀曰右副承旨馳詣宗廟景慕宮奉審摘奸受香諸處一體奉審以來
정조 15년
傳于李晩秀曰侍衛軍兵毛具
정조 15년
李敏采啓曰禮貌官來言百官稟旨就次傳曰知道
정조 15년
李義鳳啓曰臣王大妃殿惠慶宮問安進去下直之意敢啓傳曰知道
정조 15년
傳于李晩秀曰侍衛雨具
정조 15년
傳于李晩秀曰日寒如此挾輦軍六十名槍劍軍二十名隨入其餘解嚴還宮時待令隨駕留陣軍兵中薄着之類依宣傳官口傳下敎解送後以其實數草記事分付
정조 15년
趙尙鎭啓曰王大妃殿惠慶宮夕問安何承旨進去乎敢稟傳曰王大妃殿問安都承旨進去惠慶宮問安同副承旨進去
정조 15년
李晩秀啓曰禁衛都提調洪樂性遞免事命下矣本營摠察之任不可一刻暫曠何以爲之敢稟傳曰訓鍊大將兼察牌招聽傳敎
정조 15년
李晩秀啓曰卽者敦寧府錄事來言領敦寧洪樂性以爲嚴敎之下萬萬惶懍萬萬震越求死不得走伏金吾門外恭俟鈇鉞之誅云矣敢啓傳曰勿待命事遣史官傳諭
정조 15년
李晩秀啓曰領敦寧洪樂性又使錄事來言雖伏承勿待命之敎罪著萬死益增震剝泥首席藁惟願遄被嚴誅仍爲胥命云矣敢啓傳曰勿待命卽爲還第事遣史官傳諭
정조 15년
李晩秀啓曰大臣胥命金吾門外則禁府都事來言政院例也而領敦寧洪樂性至有再次胥命之擧而尙無來言之事該府擧行誠極駭然當該都事所當重勘而本院請推之外無他可施之罰何以爲之敢稟傳曰拿問嚴處
정조 15년
李晩秀啓曰卽者義禁府都事來言領敦寧洪樂性今方待命於金吾門外云係是大臣去就敢啓傳曰知道
정조 15년
李晩秀啓曰領敦寧洪樂性又使錄事來言連伏承勿待命之敎至有還第之命而益不勝惶蹙罔措之至此時屢瀆尤增死罪而未蒙嚴誅之前不敢晏然退歸冒萬死仍爲待命云矣敢啓傳曰勿待命事更遣史官傳諭
정조 15년
傳于李晩秀曰禁喧郞廳汰去令該曹口傳差出
정조 15년
傳于李晩秀曰藥房提調前望單子入之
정조 15년
藥房提調前望單子入之洪檍落點
정조 15년
李晩秀以備邊司言啓曰園幸之際凡在責應如係定式之外雖一物不欲貽弊於各軍門各衙門之聖意不特在廷臣僚竊自仰認輿儓莫不知之況舟橋鐵索何等巨役而初不稟旨任自創成都廳之罪固萬萬駭痛而雖以堂上言之向筵下詢之際初不明白仰對終因諸武將首實始曰有是致有自上追償所入物力之命當初擅斷末終擧措俱極未安而至若昨日草記不以事實告知於臣任自呈徹於齋殿更深之後其爲疎率顚倒莫甚於此都廳朴基豐之罪旣有事過後當處分之敎不必更請而堂上金文淳之節節僨事不可置而不論施以譴削之典何如傳曰允卿以都提擧早不禁止難免不審而今於論罪之辭以疎率顚倒好題目磨勘疎率之失僅可當問備顚倒之罪只合於遞罷而已不但有罪輕律重之歎甚爲卿慨然矣
정조 15년
李晩秀以兵曹言啓曰依下敎龍虎營拘留禁衛營敎鍊官朴道訥等十二人放送之意敢啓傳曰知道
정조 15년
李晩秀以兵曹言啓曰隨駕禁軍中朴斗弼鄭晩赫薄着故依傳敎解送之意敢啓傳曰知道
정조 15년
李晩秀以兵曹言啓曰依下敎侍衛駕後禁軍及武藝別監內吹兼內吹等療飢之意敢啓傳曰知道
정조 15년
李晩秀以兵曹言啓曰依下敎隨駕禁軍及駕後禁軍武藝別監內吹兼內吹標下軍兵等處設粥以饋之意敢啓傳曰知道
정조 15년
李晩秀以壯勇營言啓曰依下敎本營隨駕衛內將校軍兵等處饒氣之意敢啓傳曰知道
정조 15년
李晩秀以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 15년
李晩秀以訓鍊都監言啓曰依傳敎挾輦軍中一百四十名今姑解嚴使之還宮時待令而隨駕軍兵中薄着之類一一看審後馬兵二名步軍一名抄出解送之意敢啓傳曰知道
정조 15년
李晩秀以訓鍊都監言啓曰依下敎衛內將校軍兵等處療飢之意敢啓傳曰知道
정조 15년
李晩秀以訓鍊都監言啓曰依下敎衛內衛外將校軍兵等處設粥分饋之意敢啓傳曰知道
정조 15년
李晩秀以禁衛營言啓曰依下敎隨駕本營槍劍軍等處療飢之意敢啓傳曰知道
정조 15년
李晩秀以禁衛營言啓曰依下敎隨駕本營槍劍軍等處設粥分饋之意敢啓傳曰知道
정조 15년
李晩秀以御營廳言啓曰依傳敎本廳留陣軍兵中鄕軍二名薄着故解送之意敢啓傳曰知道
정조 15년
李晩秀以御營廳言啓曰依下敎駕前別抄兼內吹等處療飢之意敢啓傳曰知道
정조 15년
李晩秀以御營廳言啓曰依下敎駕前別抄兼內吹及留陣將校軍兵等設粥分饋之意敢啓傳曰知道
정조 15년
辛亥十一月二十六日辰時上詣永禧殿冬至祭親祭入侍時行都承旨趙尙鎭左承旨李晩秀右承旨李敏采左副承旨尹行元右副承旨安廷玹同副承旨李義鳳假注書李德鉉趙台榮記注官金良倜承膺祚原任直閣鄭東浚以次隨駕上具遠遊冠絳紗袍乘輿出協陽門肅章門入仁政門詣仁政殿月臺降輿陞座藥房提調李𡊠進前奏曰早朝勞動聖體若何上曰一樣矣仍詣板位南向跪親押永禧殿親祭祝文訖仍又親傳廟宮陵園冬至祭香祝敎曰觀此代押則字樣或大或小點劃又皆欠精寧有如許事面乎專由守僕輩不善擧行之致矣晩秀曰莫重代押所當十分審愼而點劃欠精大小不一揆以事體萬萬未安其時該房承旨及當該香官不可不重勘而本院請推之外無他可施之罰何以爲之乎上曰竝推考守僕事過後科治可也出擧條上降自東階詣祗迎所祗迎香祝訖乘輿出仁政門降輿乘輦出敦化門上曰兵曹判書從重推考當該禁喧郞廳令該府處之出駕前下敎駕詣永禧殿洞口紅箭門外降輦乘輿詣齋殿改具冕服就板位行四拜禮詣殿內奉審還詣齋殿上曰禮兵換房出榻敎上命晩秀進前敎曰觀此兵郞望筒以李敬心爲首擬矣蓋敬心自朝家雖有滌用之擧吏判之每政輒擬抑何心腸乎吏判招致帳外査問委折以達可也晩秀承命出回奏曰問于吏曹判書李𡊠處則以爲以在京之人將爲排擬故偶然擬首也非敢有他意云矣上曰屢百兩司不患無人則雖於持正望筒必以敬心照擬此必用意而然也且敬心一自滌用之後固宜潛伏而已近或以言事觀之則顯有跳踉之跡誠不駭痛乎今玆之敎亦非永枳敬心也謂其隨政必擬之故也況今臨此地仰惟第五室平蕩之治則吏判焉敢若是無憚乎更加嚴飭使之直陳委折可也晩秀承命出回奏曰李𡊠以爲臣受恩罔極得至今日臣抑何心腸敢爲此孤恩負國之計乎嚴敎之下卽欲溘然無知云矣命書傳敎曰昨日嚴敎之後惟當俟勘而已朝於駕前進前問候已涉唐突目下擧措萬萬寒心雖以禮使之意不欲一一索言揆以國綱焉逭重勘吏曹判書李𡊠亟施不敍之典少頃日暮時至上曰起刁斗懸燈竝除取稟爲之事分付晩秀承命出分付有頃行祭時至上具冕服入就板位行四拜禮詣盥洗位盥洗訖詣第一室神位前三上香獻爵次詣各室如初禮降復位亞獻官左議政蔡濟恭終獻官昌城尉黃仁點以次行亞終獻禮訖上詣飮福位飮福訖降復位行四拜禮又行四拜禮詣望瘞位望瘞訖還齋殿敎曰都承旨進詣殿內看審修掃後復命可也命退諸臣以次退出
정조 15년
行都承旨趙尙鎭坐左承旨李晩秀坐右承旨李敏采坐左副承旨尹行元坐右副承旨安廷玹坐同副承旨李義鳳坐注書李海淸仕直一員未差假注書趙台榮仕事變假注書任㸁仕
정조 15년
大駕還宮後內閣政院玉堂藥房口傳問安答曰知道大殿王大妃殿惠慶宮中宮殿內閣政院玉堂朝廷二品以上六曹堂上兩司長官單子問安答曰知道大殿王大妃殿惠慶宮中宮殿藥房口傳問安答曰知道
정조 15년
傳于趙尙鎭曰明日朝廷翌日問安勿爲事分付傳于安廷玹曰今日卽亞歲日也依近例各司禁牌傳于尹行元曰時囚先放送後草記
정조 15년
李敏采以禮曹言啓曰今此冬至陳賀諸道所封箋文中慶尙道右水使李潤慶京畿水使李潤彬永宗防禦使吳毅常以應封官兼別軍職故各爲封箋矣一體看審捧入之意敢啓傳曰知道
정조 15년
獻納金熙采啓曰臣於再昨猥叨見職召牌繼降而親祭隔宵方差享官不敢言私章皇出肅粗伸駿奔之誠而臣之從父臣翊休方任本院之長私義難安公格當遞其何敢因仍蹲冒於臺次乎昨緣陪享今始來避所失尤大請命遞斥臣職答曰依啓
정조 15년
辛亥十一月二十七日午時上御重熙堂右承旨入侍時右承旨李敏采記事官李海淸記注官金良倜承膺祚以次進伏訖上命讀公事書判付訖命退承史以次退出
정조 15년
辛亥十一月二十七日丑時上詣還宮入侍時行都承旨趙尙鎭左承旨李晩秀右承旨李敏采左副承旨尹行元右副承旨安廷玹同副承旨李義鳳假注書李德鉉趙台榮記注書金良倜承膺祚原任直閣鄭東浚以次隨駕上具遠遊冠絳紗袍出齋殿乘輿詣紅箭門外降輿乘輦駕詣敦化門外命晩秀出標信解嚴仍勞問挾輦軍駕入敦化門肅章門降輦乘輿入協陽門還內諸臣退出
정조 15년
行都承旨趙尙鎭坐左承旨李晩秀坐右承旨李敏采坐直左副承旨尹行元坐右副承旨安廷玹坐同副承旨李義鳳坐直注書李海淸仕一員未差假注書趙台榮仕直事變假注書任㸁仕
정조 15년
大殿王大妃殿惠慶宮中宮殿內閣政院玉堂藥房還宮翌日口傳問安答曰知道
정조 15년
藥房提調洪檍副提調趙尙鎭啓曰眞殿親享侵曉回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
安廷玹啓曰大司憲洪檢掌令權儐持平李尙友呈辭執義李身晦掌令任長源持平尹九宗俱在外監察茶時之意敢啓傳曰知道
정조 15년
李敏采啓曰來初一日輪對日次矣敢稟傳曰爲之
정조 15년
李敏采啓曰玉堂備員間視事頉稟之意敢啓傳曰知道
정조 15년
傳于尹行元曰左承旨左副承旨入侍
정조 15년
傳于李晩秀曰奉來各陵祭品奉審健元陵宣陵靖陵溫陵泰陵徽陵元陵果品皆精備熟手各給木一疋穆陵果品最精備典祀官紙一卷賜給熟手加給米斗順陵果欠精熟手令該堂決杖五十懿昭廟果尤爲欠精熟手嚴囚令刑判爲別嚴杖懲治
정조 15년
傳于李晩秀曰該寺提調從重推考
정조 15년
李敏采啓曰校理閔昌爀謂有情勢陳疏徑出原疏已爲退却矣所當直捧禁推傳旨而此與無端徑出有異推考警責仍卽牌招副校理宋民載副修撰吳泰賢朴奎淳俱以行公不爲入直事體所在誠極未安竝推考一體牌招以爲推移入直之地何如傳曰允
정조 15년
李敏采啓曰卽者副修撰吳泰賢旣入闕中不爲入直無端出去依定式禁推傳旨捧入之意敢啓傳曰牌招入直
정조 15년
以副修撰吳泰賢牌不進罷職傳旨傳于李敏采曰許遞
정조 15년
李敏采啓曰校理閔昌爀副校理宋民載副修撰朴奎淳牌不進罷職傳旨今方捧入而玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允
정조 15년
李義鳳啓曰吏曹參判李在學牌不進推考傳旨今方捧入而開政命下之後如是違牌不卽擧行事甚未安更爲牌招何如傳曰待開門牌招
정조 15년
吏曹口傳政事監察白泳鎭訓鍊副正李旭祥相換宗廟令李齊淵中部令李潢相換
정조 15년
李晩秀以司僕寺一二提調意啓曰今日擧動時本寺正例爲進輿差備而新除授正李冕膺差祭在外矣今姑改差其代令該曹口傳差出以爲差備之地何如傳曰前正仍任兵郞令該曹口傳差出
정조 15년
吏曹口傳政事以李庚運爲司僕正
정조 15년
安廷玹以刑曹言啓曰因義禁府珍山前郡守申史源照律啓目不識名例律官決杖一百事判下矣依判下當該律官李允迪決杖一百之意敢啓傳曰知道
정조 15년
安廷玹以刑曹言啓曰依下敎傳命不善擧行司謁李元相與崔必恭一處保授之意敢啓傳曰知道
정조 15년
李晩秀以御營廳言啓曰前軍色從事官李庚運旣已敍用仍爲差下使之察任何如傳曰允
정조 15년
李晩秀以御營廳言啓曰去夜四更量鍾巖近處武藝別監扈英哲犯夜被捉於本廳巡邏將卒處而係是掖屬不敢擅便何以爲之敢啓傳曰各陵園官處頒曆次因公幹出去分明放送申飭有效本廳巡邏之如是捉納可嘉該牌將卿其施賞可也
정조 15년
李晩秀以御營廳言啓曰依本廳草記批旨犯夜被捉武藝別監扈英哲卽爲放送該牌將申命龍木二疋施賞之意敢啓傳曰知道
정조 15년
安廷玹以義禁府言啓曰時囚先放送後草記事命下矣時囚罪人朴命燮李儀亨卽爲放送之意敢啓傳曰知道
정조 15년
大司諫金翊休掌令權儐持平李尙友正言尹悌東啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
掌令權儐持平李尙友啓曰請爲奴罪人金壽賢河翼龍竝令王府設鞫得情夬正王法指辭見上宗廟冬至祭享時祭監監察白泳鎭以爲獻官李義行不能趁時升班及其入就拜位已爲四更二點廟享事體何等重大則未得及時行祀事未前有極爲駭然云監臺呈課旣如是則不可置而不論請獻官李義行罷職新除授執義李身晦時在全羅道全州地掌令任長源時在京畿廣州地持平尹九宗時在忠淸道忠州地請竝斯速乘馹上來事下諭答曰不允李義行事聞甚悚然設令義行昧禮蔑識若念朝家一心憧憧於享祀則寧有如許犯科而今其所犯若此此而若不嚴法重勘何以使職在駭奔之列者有所敬謹乎其委折招問於伊日廟司而詳知之四更一點就外位仍入就位又行四拜次詣樽所如是之際已根二點云以此所對較量事勢拜禮則似行於一點然義行之稱以吃羹啜水以致公然遲滯於前刻就班究厥擧措可謂前所未聞義行亟施湖沿投竄之典近來臺監無非仗馬其爲貽辱於殿中之稱久矣此人以新進武臣能爲文蔭所不爲之擧職不愧於權熻林懋遠極爲可嘉此等人宜有拔例嘉奬令該曹今日內二副正口傳相換可也下諭事依啓
정조 15년
大司諫金翊休正言尹悌東啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典措辭見上答曰不允
정조 15년
李義鳳啓曰傳啓與停啓同時書入自是例也而今日院啓書入許久之後亟寢五啓還給之命事停啓今始呼望其在臺體極爲未安諫院詣臺諸臺竝推考何如傳曰允
정조 15년
大司諫金翊休正言尹悌東啓曰臣等朝者詣臺自政院以今日院啓中亟寢五啓還給事不敢捧入之意言送而臺啓停連事體至重未敢遽停依例連傳矣半日相持終不捧入於他啓入啓之時亦不可置之不連不停之科纔已停啓呼望而臣等身在臺地見輕喉院旣不得如例入啓又不能固守臺規旣傳旋停霎時之間擧措顚倒體例虧損貽羞臺閣無復餘地喉院不諒事勢至有請推之擧以此以彼其何敢一刻仍冒於臺次乎請命遞斥臣等之職答曰勿辭亦勿退待
정조 15년
領敦寧洪樂性箚曰伏以南殿躬祼聖孝克伸侵晨回鑾玉體萬康臣民欣忭曷有其極伏念臣衰聵昏耗去而益甚有職皆瘝無往非罪輒蒙恩庇幸逭大戾至於再昨日之事臣之罪狀尤益罔赦矣聖度天大曲加涵貸薄遞未幾又復收還罪重如山恩深如海臣聞命以來益不勝悚隕惶蹙罔知措躬之所不知如臣衰朽賤品何以獲此於聖明也惟有瞻天攢祝淚汗交逬而已且今離次經宿冒寒將事之餘憧憧下誠固當竭蹶趨參於翌日候班仰承起居少伸微忱而第臣寒感跨朔彌留膈症數旬苦劇晝宵叫楚眞元漸脫須人轉側蠢動無路又不得自力趨承臣罪至此尤合萬殞玆敢疾聲號籲於天地父母之前伏乞聖明亟降威罰重勘臣罪以爲居官不職者之戒焉取進止答曰省箚具悉卿懇卿其勿辭安心調攝仍傳曰此批答遣史官傳諭
정조 15년
刑曹參判李集斗疏曰伏以日南至之節殿享親行聖慕伸而玉體益康宮線方添天休滋而尺衣漸長忭祝之忱有倍他辰臣於千萬夢想之外忽伏奉摠府晉擢之命繼而有秋曹亞堂之除感惶之忱叩謝是急差享之役辭巽不得聞命卽膺若固有之恧蹙之心無面可顯震剝之情措躬無所仍念極愚陋而文質不當者未有如臣至孤疇而墻壁無依者亦未有如臣慈育之仁最憐迷子涵濡之澤偏沾枯荄華顯之揚歷而屢煩拂拭之恩醜拙之莊匿而輒費造化之功祗緣癡騃之性動生釁尤隕結之報反歸幸負十丈坑坎誰爲拔出一身滓穢那由洗濯倘非我聖上臨之以日月置之以袵席則無臣身矣前後狼狽之蹤不容於公議內外官職之除皆出於特旨至於向日三銓之復授而滌瑕之恩起廢之念愈往愈隆若臣怵焉兢畏之心略暴於伊時辭疏或祈慈覆之矜諒未幾而又有此宰班擢授之寵不識聖明何取於無狀賤臣而終始眷庇若是其過分也噫以臣僨敗以臣憂畏雖使閑置散有退無進猶不足爲息補之圖況此命德之器何等難愼而忽地冥升遽出人望之外臣若諉之以生死向前進退惟命而冒當其不敢當之恩則人將謂何臣實有靦玆敢披瀝肝血冒入文字伏乞聖慈天地父母特垂體下之德曲察由中之懇臣新授資秋秩亟行收還以重官方以全微諒千萬幸甚臣無任屛營祈懇之至答曰省疏具悉卿其勿辭行公
정조 15년
副摠管李鼎揆疏曰伏以臣魯莽空疎百無一能而釋褐以後祗以先蔭猥蒙寵擢論思近密已極踰分而諫長之除負者乘也西邑之命曲爲地也人孰無君上祖先而世豈有如臣之偏荷殊渥獨被遺澤者哉每有恩除撫躬踧踖且感且恧而一二年來蟄伏鄕廬率族姓而歌詠聖世課子弟而誦習家塾有時北望徒切感祝而已迺者水部恩命遽下夢想之外拚誥震惶章皇就途入城肅命曾未幾何重入銀臺積違之餘依近耿光非惟寸忱之得抒更增一身之叨榮其爲感結當如何哉忽於在院之日伏承傳敎下者以嶺土之不染邪說思先正之丕闡吾道想像典刑命擬臣亞卿騎曹新除自天卽隕摠府恩銜不日繼下循墻無路冒沒叩謝顔之騂矣措躬無所夫亞卿命德之器也有學術才諝而後方可擬議非人人所可序陞則顧臣之顚末長短天鑑已俯燭無餘矣何嘗有人器之可堪於是選而遽行以謬恩也哉至若典刑則於臣尤無一半分之依俙彷彿者言其文學則早習功令口讀而已言其資稟則生長遐土鄕闇而已只以謹拙二字世世相守以是保家以是事君無至罪過其亦幸矣夫我東國以先正爲吾道指南高山於是景行於是而大嶺以南素稱鄒魯之鄕慕仰誦法最爲親切書必讀經傳言必稱程朱門路趨向旣正且明淫辭詖說罔或奸于其間則先正倡明之化如太極萬川之月無往不在其云典刑者非指容貌聲色也卽父不得以與子者也如欲求之必在於今世之私淑諸君子不在於其家之不肖雲孫也明矣殿下求典刑於如臣之千不近萬不似臣是何人受此誤知於上者如此臣若視以儻來晏然居之臣雖淟涊不愧于心人皆以臣身爲麒麟楦指點之笑罵之其如玷名器辱朝廷何臣到此跡愈蹙而情愈迫矣衷實中出言非外飾略具文字仰暴情悃伏乞聖慈特賜照察更加體諒亟命還收所授恩資仍削所叨職名以重官方以安私分幸甚臣無任屛營祈懇之至答曰省疏具悉卿其勿辭行公
정조 15년
牛峴僉使柳文養疏曰伏以臣百無肖似最居人下濫濟緋玉之列長在喉舌之職恩至渥也涯已溢矣頂踵毛髮都歸造化糜粉殞結不足酬報秪緣稟賦之天直遂爲病懲討之地衷憤倍激至於兩翰林聯疏之越例謄布而臣之妄率之罪著矣倡論者臣勒頒者臣孽由自作理難倖逭而薄罷旋敍恩除遽辱辭疏未徹譴補有命諭之以喫苦贖罪責之以還弊釐正臣聞命惶懼蒼黃赴鎭而重嶺疊嶂島道之僅通絶塞荒戍獠俗之爲隣寒宵警柝自憐隻影曉漏趨甎若隔前塵逖違旣久戀結冞切夜夜淸夢長繞於玉樓高處而已仍伏念各鎭還弊已成積痼餉穀之虛耗邊民之逃散至於莫可收拾則有非一朝一夕所可更張聖念每軫於裒益道啓終歸於因循迄未有措處之方如臣不解事者有何智慮挈其要領也哉藉曰釐正不善對揚則將不免罪上添罪之歸臣用是憂懼夙宵靡懈又況峽農慘歉民勢倒懸殿屎之憂迫在朝夕其所慰撫之擧有不容少緩迺於乘障之日先以我聖上如傷之德意一一布諭使居者安堵逃者還巢則鶉衣鵠形于于盈庭咸曰糴簿之擁虛鎭民之難支旣蒙聖明之俯燭又値近密之特補此誠吾屬再生之秋擧皆歡欣蹈舞北望撍祝臣於是一倍兢惕十分殫竭而莅任屬耳還弊民瘼未能周知探諸物情參以見聞則列鎭弊源皆由於穀多民少每戶所受多或至數十包少不下十餘石每當催科無告轉而之四及其勘簿未捧多至屢百由是而倉穀歲縮民戶日少則目今救弊之要無出於較戶量穀而必先的知其實穀之爲幾何虛錄之爲幾何然後裒益可議故査櫛之政先自本鎭採探之方旁及隣鎭如同境之車嶺阿耳山羊會雲山之委曲等鎭倉簿戶摠一體考閱則本鎭元還穀摠折米爲五千九百七十石零內各年未捧停退合爲三千五十五石零留庫及今年當捧竝耗爲三千一百七十八石零民戶爲三百七十六車嶺鎭元還穀摠折米爲一萬三十石零內各年未捧停退合爲六千一百四十六石零流來反作爲八百六十九石零錢還分給爲五百四石留庫中腐朽全棄與不至全棄荒麤空殼合爲四百七十七石零精實完石四十九石零及今年當捧竝爲二千七百八十五石零民戶爲三百二阿耳鎭元還穀摠折米爲六千二百四十八石零內各年未捧停退合爲一千四百六十一石零庚戌反作爲十石零私分爲三石零陳腐全棄爲八石零留庫及今年當捧竝爲五千五十八石零民戶爲二百九十三山羊會鎭元還穀摠折米爲一千七百八十石零內各年未捧停退合爲四百五十九石零流來反作爲一百七十七石零私分爲一百三石零留庫及今年當捧竝爲一千二百五十七石零民戶爲一百五十一委曲鎭元還穀摠折米爲二千六百二十二石零內各年未捧停退合爲一千十三石零流來反作爲一百六十三石零私分爲一百六十石零留庫及今年當捧竝爲一千五百四十二石零民戶爲九十九此其各鎭査正之梗槪也原其爲弊山沿雖殊論以大體齊楚惟均停退未捧姑舍是反作私分滔滔皆然夤緣舞奸比比有之而惟彼車嶺一鎭百弊蝟集已作膏肓號曰萬餘石元還而餘數不滿三千名以五百包時留而實數僅爲五十又有五百餘石錢還之弊則倉儲之大縮還政之無實幾爲列鎭之最矣蓋此五鎭以其穀摠而觀之則昔非不多就其實餘而論之則存者無幾邊門關防之地餉需之若是枵然誠萬萬寒心停退未捧則已屬舊還自可待年收殺而唯是反作一條卽各年未捧之未勘者此皆吏民之流逋臥還也其中虛名加錄轉相掩匿者有之流亡絶戶指徵無處者亦有之今若不辨其吏逋民還一例督捧則徵族侵隣村閭騷擾必至之勢也況値沿峽荐歉甁罌俱竭之時當年實分猶難盡捧反作之一時竝督恐是行不得之政也臣之愚見則使其主鎭官溯考年條區別虛實民還之指徵無處者則査出蠲減只抄其時存者姑付之停退秩差待年豐定限分捧吏逋之虛名加錄者究厥所爲誠極痛惡此則嚴治督徵俾知懲畏恐合事宜至於腐朽塵土荒麤空殼殆同虛留無補於備豫之儲徒滋奸竇適足爲病民之端亦令地方官眼同該鎭將可合簸揚者簸揚而取精可合改斛者改斛而就實其餘斛縮及塵土腐朽之無一實粒者旣係年久又値歉荒改色分徵俱無其路公穀虧欠雖甚可悶曠絶之恩已施於咸陽一境蕩減之典又及於平馬兩鎭等是疲氓殘卒俾霑一視之澤亦唯係於特恩此非一鎭將所敢仰請而糴法至嚴且關後弊其時傳與傳受之鎭將監色則一倂摘發照法重繩斷不可已也大抵穀摠減少然後積弊可祛糶分精約然後責捧不難今於五鎭穀簿中除却未捧停退反作腐朽等名色只以時留及今年當捧定執實摠試以大中戶六五石小殘戶四三石定爲假令量其應分條較諸各鎭戶則如車牛兩鎭幾乎相當其餘三鎭穀邊差剩而當捧條中又除今年停退則分數多寡姑難預度民穀之通同較量當在冬等磨勘之後矣今此五鎭之弊旣如此則他餘諸鎭亦可反隅受弊淺深臣雖未詳而其所矯救之方似不外是然而年事之豐歉不同穀有贏縮鎭民之聚散無恒戶有增減諉以一番釐正如不隨時損益則將見列鎭之弊又復如前若其減此增彼量宜均齊之道惟在道臣措劃之如何而今雖酌量磨鍊年年耗條依舊添付不爲區處則必至於耗上殖耗又生穀多之弊此不可不念者道臣所請移送一款誠爲得宜臣無容更議如是定式之後申嚴分留之法更杜偏峙之弊雖一包穀無得添錄於鎭堡之意嚴成節目永久遵守則餉穀可以無欠逋民可以復還矣凡此釐革之方道臣已皆條列今臣所論殆近疊床而辭陛之日旣承陳疏之命有不敢泯默謹此馳進營下爛加商確略贅迷見恭俟處分耳臣於救弊之方又有一二管見敢此附陳焉列鎭還弊有甚於列邑者靜究厥由實有其本彼鎭將輩亦一守邊之命吏而以其人微識蔑之故徒損體貌不畏法紀國穀何等至重而認同私橐看作奇貨庫留則恣意犯用價踊則潛賣立本如是之際吏卒之符同濟私倉屬之憑藉售奸尤無可言似此濁亂之弊實是鎭堡之通患當此矯革之日徒規規於裒益之政而不思所以大變通大振刷則是不過救得眼前瘡而止臣愚以爲各鎭堡還穀使其地方官管轄如外倉例每於封庫及畢分後躬往反閱考察其捧留虛實而穀物出納勿委鎭將之手春糶秋糴必使成冊報來開金字折亦令臨時受去則典受之道稍嚴而擅弄之患可除矣又若各鎭民斂之弊尤極駭然以其鎭況凋殘全不成樣大小冗費着手無路名以別音收斂民間者不一其端而每以倉穀而先貸付之還袟而添出每戶所斂之數比諸元還殆居其半磽确菑畬之地終歲矻矻所獲不滿䃫石則括如龜毛責之無奈竄若獸駭去者相望反作之年年彌縫未捧之每每夥多亦由於此鎭將則畏罪而不敢明言道臣則知弊而莫可矯救事涉瑣細雖不敢枚擧而臣出自邇列一任抛置則厥罪惟均孤負甚大若其事關本鎭爲弊最甚者臣方從長釐改其他徭役之偏重者亦已論報營門折半蠲減而至於他鎭民斂之弊以臣所聞亦皆同然及今釐革在所不已此在一道臣一帥臣所可擅便者固不足煩聞而痼弊相仍已至難醫苟非奉朝令嚴飭則難責其實效請令道帥臣收聚各鎭堡民斂使例往復相議凡係名色之不正誅求之無節者一倂減剋嚴立科條成給冊子如有犯者隨現重勘無或容貸則其於還弊釐正之方亦可謂一大關捩也伏願聖明竝加財幸焉臣無任瞻天望聖屛營祈懇之至省疏具悉爾鎭及隣鎭還弊纔見道狀又閱爾疏其所矯救之擧豈容但已非不欲特下處分而揆以一視之政當與他各鎭均齊指劃方令廟堂另究益下蘇殘之方回啓以聞爾須以此意先諭民間俾各恃以安接尾陳各鎭堡還穀使地方官句檢事亦令廟堂稟處次陳科外徵斂杜弊事爾言甚好然如無別般科條之嚴立豈有鎭長遵行之實效此則令道帥臣往復停當具由狀聞事亦令廟堂行會該道而爲鎭民之弊穀簿付之該倅管轄戶斂付之道伯剋削則彼鎭將之掛命於殘鎭薄況者皆將握空拳而往捲赤身而歸債負積堆妻孥啼飢則於是乎窮斯濫而無所不爲別鑿前無之弊竇民之受困必有加而無減此不可闊略看過處大抵加分耗穀之屬給營邑卽予一副苦心而有妨於經費所係者關石荏苒鄭重姑且置之至於各鎭如干耗條勿論遠近諸道除非嗣歲滋穀之需以外劃給鎭將俾得沾漑未必不爲養廉之一端眞箇救弊似無出此但道各異例本道各鎭沾益之道果可得力於此一款乎亦今道帥臣拔例料度亦勿規規於給耗一事得其行之公私有助之策條列狀聞爾其勿辭察職
정조 15년
辛亥十一月二十八日辰時上御重熙堂左承旨左副承旨入侍時左承旨李晩秀左副承旨尹行元記事官李海淸記注官金良倜承膺祚以次進伏訖上曰都承旨入侍出榻敎賤臣承命出傳行都承旨趙尙鎭進伏上命諸承旨分讀公事書判付訖命退承史以次退出
정조 15년
行都承旨趙尙鎭坐左承旨李晩秀坐直右承旨李敏采坐直左副承旨尹行元坐右副承旨安廷玹坐同副承旨李義鳳坐注書李海淸仕直一員未差假注書趙台榮仕事變假注書任㸁仕
정조 15년
藥房都提調洪樂性提調洪檍副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安答曰知道
정조 15년
李敏采啓曰校理李殷模時在京畿驪州地副修撰韓光植時在安山地經筵入番事緊竝斯速乘馹上來事下諭何如傳曰允
정조 15년
傳于尹行元曰左副承旨入侍
정조 15년
傳于李晩秀曰明日當由逌瞻門展拜該房知悉
정조 15년
傳于李晩秀曰明日眞殿展拜後當出宮而門路則待下敎爲之黃柑明日還宮後遣文任設行弘文提學待開門牌招仍令通方外事分付
정조 15년
李晩秀啓曰明日黃柑弘文提學待開門牌招事命下矣弘文提學未差之代政官牌招開政差出何如傳曰前望單子入之弘文提學前望單子入之吳載純落點
정조 15년
有政吏批參判李在學進參議曺允大在外行都承旨趙尙鎭進以吳載純爲吏曹判書
정조 15년
吏批啓曰新判書命招同參政事何如傳曰允又啓曰判書吳載純牌不進參議曺允大在外未肅拜小臣獨政未安何以爲之敢稟傳曰仍爲之
정조 15년
再政以徐浩修爲兵曹判書崔烜爲司諫李羽晉爲獻納李殷模爲校理沈興永爲副校理金羲淳爲修撰韓光植爲副修撰吳載純爲同成均李宗烈爲禮曹正郞故監役李進源贈吏參例兼故監察李錫老贈吏議故通德郞李恒坤贈僕正以上刑曹參判李集斗三代追贈
정조 15년
三政以沈養之爲宗廟直長訓鍊都監提調單徐浩修禁衛提調單徐浩修御營提調單徐浩修
정조 15년
李晩秀啓曰新除授兵曹判書徐浩修卽爲牌招傳授命召何如傳曰允
정조 15년
李晩秀啓曰兵曹判書徐浩修牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 15년
李晩秀啓曰兵曹判書徐浩修再牌不進推考傳旨今方捧入矣明日展拜有命本兵重任不可一刻暫曠而連事違召不卽承膺事體所在誠極未安所當更請牌招而係是一日三牌何以爲之敢稟傳曰與吏戶判時判異有蔡弘履事後揆地嫌避衆所共知如許情勢從前行公於銓任者果何限點下之時豈無料量而爲之乎此重臣處地義當不擇燥濕追先叔未卒之志可也聞此下敎不卽入肅非常情之所出此啓辭勿施仍以前牌催促斯速受符
정조 15년
兵曹口傳政事副司果嚴耆
정조 15년
傳于李晩秀曰同副承旨疏批已下牌招察任
정조 15년
尹行元以賑恤廳言啓曰中部大廟洞契任掌金光弼今十一月二十七日本洞路傍得二歲遺棄男兒洞里居良女朴召史欲爲收養貧不自食願爲受料告于本部自該部同月二十八日牒呈故依節目給料使之乳養之意敢啓傳曰知道